Neyðarlegt að sjá Daða koma hlaupandi út úr kirkjunni 29. nóvember 2019 9:00 Sr . Ninna Sif Svavarsdóttir er næsti sóknarprestur Hveragerðisprestakalls en hún tekur við embættinu næstkomandi sunnudag , þann 1. desember og er skipuð til fimm ára . Ninna Sif hefur lagt gjörva hönd á margt og meðal annars verið stundakennari við guðfræðideild HÍ , forseti bæjarstjórnar Hveragerðisbæjar og formaður Prestafélags Íslands frá 2018 . Hún hefur þjónað sem prestur í Selfossprestakalli undanfarin fjögur ár og munu Selfyssingar kveðja hana formlega í guðsþjónustu þann 8. desember næstkomandi . Fullt nafn : Ninna Sif Svavarsdóttir . Fæðingardagur , ár og staður : Fædd á Akranesi 20. apríl 1975 . Fjölskylduhagir : Gift Daða Sævari Sólmundarsyni , málarameistara . Börnin okkar eru Svavar 20 ára , Kristín Sif 18 ára , Hallgrímur 12 ára og Sæmundur Daði 5 ára . Menntun : Embættispróf í guðfræði og MA í gamlatestamentisfræðum frá HÍ.Atvinna : Sóknarprestur Hveragerðisprestakalls frá 1. desember . Besta bók sem þú hefur lesið : Biblían . Jafnframt er það líka sú bók sem ég hef þurft að hafa mest fyrir að reyna að skilja . Í tilefni aðventunnar nefni ég líka aðra af fjölmörgum uppáhaldsbókum , Aðventu eftir Gunnar Gunnarsson . Uppáhalds sjónvarpsþáttur : The Crown . Elísabet er mín kona og mér finnst að við gætum náð vel saman yfir tebolla . Eða glasi af góðu gini . Hvaða bíómynd getur þú horft á aftur og aftur : Eina myndin sem ég horfi á aftur og aftur er Love Actually , alltaf fyrir jólin . Hún er líka mjög góð flensumynd . Te eða kaffi : Einn kaffibolli á morgnana og annar seinnipartinn . Prestur kemst heldur ekki upp með annað en þiggja kaffi í húsvitjunum . Annars alls konar te . Uppáhalds árstími : Allar árstíðir hafa sinn sjarma . Besta líkamsræktin : Crossfit . Útihlaup finnst mér líka afskaplega góð þegar stressið er alveg að fara með mig , og sund með fjölskyldunni . Hvaða rétt ertu best að elda : Ég monta mig af því að vera góður kokkur . Ég geri t.d. mjög góða sjávarréttasúpu . Við hvað ertu hrædd : Ég er svo hrædd við kríur að það nær engri átt ! Klukkan hvað ferðu á fætur : Kl. 7:00 stundvíslega . Dagurinn hjá okkur hjónum byrjar með einum kaffibolla í sófanum þar sem við tökum stöðuna á nýjum degi . Klárlega ein af bestu stundum dagsins . Svo vaknar hver af öðrum og ballið byrjar . Hvað gerir þú til að slaka á : Les , prjóna og elda , nýt samverustunda með fjölskyldunni og fer í heita pottinn . Hvað finnst þér vanmetið : Litlu hlutirnir sem eru samt stóru hlutirnir . En ofmetið : Veraldleg gæði . Hvaða lag kemur þér alltaf í stuð : Stanslaust stuð með Páli Óskari . Virkar alltaf . Besta lyktin : Lyktin af nýfæddum börnunum mínum . Engin mamma gæti svarað þessu öðruvísi . Bað eða sturta : Sturta . Leiðinlegasta húsverkið : Að þrífa ísskápinn . Reyndar finnst mér flest húsverk ágætlega skemmtileg ef ég fæ frið til þess að vinna þau . Besta ráð sem þér hefur verið gefið : Að treysta Guði . Nátthrafn eða morgunhani : Morgunhani . Fallegasti staður sem þú hefur komið á : Paradísarlaut í Borgarfirði og Langisandur á Akranesi . Hvað fer mest í taugarnar á þér : Hroki . Neyðarlegasta atvik sem þú hefur lent í : Þessu er náttúrlega ekki hægt að svara heiðarlega ef maður vill koma vel fyrir ! En mér fannst það t.d. mjög neyðarlegt að sjá tilvonandi eiginmann minn koma hlaupandi út úr kirkjunni þegar ég kom til kirkju til að giftast honum , það leit út eins og hann hefði hætt við á síðustu stundu . Hvað ætlaðir þú að verða þegar þú yrðir stór : Mig langaði alltaf mest til að verða mamma . Ætlaði lengi að verða læknir , komst inn í læknisfræði í Danmörku en ákvað þá að fara í guðfræði . Fyndnasta manneskja þú veist um : Hún Guðbjörg Arnardóttir samstarfskona mín í Selfosskirkju og vinkona er sjúklega fyndin , bæði þegar hún ætlar sér það og ekki . Við hlæjum mikið saman . Ef þú fengir að vera einhver annar í einn dag hver þá : Ein af konunum í lærisveinahópi Jesú . Hvaða samfélagsmiðil notar þú mest : Facebook vegna vinnu og hópa og alls konar , en mér finnst Instagram miklu skemmtilegra . Ef þú værir alvaldur í einn dag : Það þykir mér ekki spennandi og myndi vonandi hafa rænu á að lágmarka áhrif alveldisins . Eitthvað sem fæstir vita um þig : Ég held ég sé bara eins og opin bók og fátt sem fólk veit ekki , og alls ekkert spennandi . Mesta afrek í lífinu : Að hafa búið yfir þrautseigju og haldið í vonina þegar mest á reyndi . Ef þú mættir ferðast fram eða aftur í tímann , hvert myndir þú þá fara : Margt sem er spennandi , en ég verð að segja að ég myndi vilja fara til Ísrael á dögum Jesú . Lífsmottó : Að vera þakklát fyrir lífið og lifa vel . Hvað ætlar þú að gera um næstu helgi : Halda matarboð , þjóna í Selfosskirkju í fjölskyldumessu og á aðventukvöldi , skíra börn og jólast heima hjá mér með mínu fólki .